Ragnhild Magnusdatter

Ragnhild Magnusdatter var datter av den norske kongen Magnus Olavsson den gode. Man kjenner ikke hennes nøyaktige fødsels- og dødsår, men hun levde på midten av 1000-tallet (faren Magnus døde i 1047).

 Gift med Håkon Ivarsson 
Ragnhild er nevnt i Harald Hardrådes saga i Snorres Heimskringla, og i Morkinskinna, i forbindelse med et forlik mellom kong Harald Hardråde og lendmannssønnen Håkon Ivarsson. Kong Harald var onkel til Ragnhilds far, Magnus, og etter Magnus' død var Harald enekonge. Harald fór hardt frem mot sine fiender, og hadde blant annet drept den trønderske høvdingen Einar Tambarskjelve og sønnen hans, Eindride Einarsson.Snorre, Harald Hardrådes saga, kap. 44 Håkon Ivarsson var en slektning av Eindride, og ønsket å hevne frenden sin, sannsynligvis ved å drepe kong Harald eller noen av mennene hans. Kong Harald ønsket forlik, og Håkon gikk med på dette på én betingelse - at han fikk gifte seg med Ragnhild.Snorre, Harald Hardrådes saga, kap. 45-46 Kong Harald sa til Håkon at han kunne få Ragnhild dersom hun selv samtykket til det. Ragnhild mente Håkon ikke var verdig henne, og Snorre tillegger henne følgende replikk: «Titt merker jeg det at kong Magnus, min far, er død og borte, om jeg nå skal gifte meg med en bonde, enda du er en vakker mann og framifrå dugelig i idretter. Dersom kong Magnus hadde levd, ville han nok ikke ha giftet meg bort til noen mindre mann enn til en konge. Nå er det ikke å vente at jeg vil gifte meg med en mann som ikke har høy verdighet.»Snorre, Harald Hardrådes saga, kap. 48

Håkon mente at kong Harald burde gjøre ham til jarl, slik at han kunne bli verdig en kongsdatter, men Harald sa nei, fordi det allerede var en jarl i landet, Orm Eilivsson. Håkon reiste deretter til Danmark. Da han kom tilbake til Norge igjen, var imidlertid jarlen Orm død, og Harald gjorde Håkon til jarl, og Ragnhild ble nå gift med Håkon.Snorre, Harald Hardrådes saga, kap. 48-50 Det er usikkert hvor de bodde. Ifølge Snorre var Håkon fra Opplandene,Snorre, Harald Hardrådes saga, kap. 39 mens forfatteren av Morkinskinna oppgir at han var fra Viken.Morkinskinna, Saga Haralðs Hardráda, s. 84-85

 Etterkommere 
Ragnhild og Håkon fikk blant annet datteren Sunniva. Sunniva fikk senere sønnen Håkon, kalt Håkon Nordmann, som ble giftet inn i den danske kongeslekten og ble far til den danske kongen Erik Lam.Morkinskinna, Saga Haralðs Hardráda, s. 93

 Referanser 

 Litteratur 
Morkinskinna, utgitt av C. R. Unger, Christiania 1867
Snorre Sturlasson, Harald Hardrådes saga. I: Norges kongesagaer, oversatt av Anne Holtsmark. Gyldendal, Oslo 1979

Kategori:Nordmenn fra norrøn tid
Kategori:Nordmenn fra middelalderen